Rada Európy

Rada Európy (po angl. Council of Europe, skratka COE) je medzinárodná (medzivládna) organizácia európskych štátov, ktorej hlavným cieľom je ochrana ľudských práv a posilňovanie pluralitnej demokracie, prispievanie k uvedomovaniu si a rozvoju európskej kultúrnej identity, harmonizácia práva európskych krajín, hľadanie riešenia problémov typu xenofóbia, menšiny, ochrana životného prostredia a podobne, a pomáhanie východoeurópskym krajinám pri ich modernizačných a demokratizačných reformách. 

Sídlom Sekretariátu Rady Európy je Štrasburg.

Dejiny  
Organizácia vznikla 3. augusta 1949, keď vstúpil do platnosti „Štatút Rady Európy“, teda zmluva podpísaná 5. mája 1949, ktorou túto organizáciu založili predstavitelia 10 európskych štátov (Belgicko, Francúzsko, Holandsko, Luxembursko, Spojené kráľovstvo, Írsko, Taliansko, Dánsko, Nórsko a Švédsko) v Londýne.

Neskôr pristúpili ďalšie štáty prakticky z celej Európy. Slovensko bolo členom v rokoch 1991 – 1992 ako Česko-Slovensko, od 30. júna 1993 ako Slovensko. Rada má 46 členov.

Rusko sa stalo členom 28. februára 1996. 25. februára 2022 mu bolo kvôli ruskej invázii na Ukrajinu zastavené členstvo v Rade Európy. 15. marca Rusko oznámilo, že z Rady vystupuje, 16. marca 2022 Rada Rusko vylúčila.

Orgány 
 Európsky súd pre ľudské práva
 Výbor ministrov (zložený z ministrov zahraničných vecí členských krajín)
 Parlamentné zhromaždenie
 Kongres miestnych a regionálnych samospráv
 Sekretariát generálneho tajomníka

Referencie

Externé odkazy 
 Rada Európy
 Informačná kancelária Rady Európy na Slovensku

Pozri aj 
 Európska rada
 Vlajka Rady Európy

 
Rada Europy
Medzinárodné organizácie